හෘද රෝගී කුඩා දරුවන්ට කෘත්‍රීම ස්වසනය ලබාදීම සඳහා වන වෙන්ටිලේටර් යන්ත්‍ර හතරක් කොළඹ රිජ්වේ ආර්යා ළමා රෝහලට ලබාදීමට සෞඛ්‍ය අමාත්‍යාංශය පියවර ගෙන ඇත.රුපියල් මිලියන 14 ක් වටිනා මෙම යන්ත්‍ර සවුත් ඒෂියා ගේට්වේ ටර්මිනල් ආයතනය මඟින් පරිත්‍යාග කර තිබේ.ළමා රෝහලේ හෘද රෝග අධි සත්කාරක ඒකකයේ මෙම යන්ත්‍ර ස්ථාපිත කිරීමට පියවර ගෙන ඇත.මෙම යන්ත්‍ර ලබාදීම නිසා වසරකදී සිදු කරන හෘද සැත්කම් 100 ත් 200 ත් අතර ප්‍රමාණයක් ඉහළ නංවා ගැනීමට හැකිවන බවත් ඒ අනුව වසරකට සිදු කළ 800 ක් පමණ වූ හෘද ශල්‍යකර්ම 1000 දක්වා වැඩි කර ගැනීමේ හැකියාව ලැබෙන බවත් රෝහලේ අධ්‍යක්ෂ වෛද්‍ය රත්නසිරි හේවගේ මහතා පවසයි.රෝහලේ ප්‍රතිකාර ලබමින් සිටින දරුවන්ගේ ජීවිත ආරක්ෂා කිරීම සඳහා මේ යන්ත්‍ර පරිත්‍යාග කිරීමට කටයුතු කළ බව සවුත් ඒෂියා ගේට්වේ ටර්මිනල් ආයතනයේ ප්‍රධාන විධායක නිලධාරි අර්වින් හාස් මහතා පැවැසීය.ළමා රෝහලේ සෞඛ්‍ය පහසුකම් ඉහළ නංවාලීම සඳහා අවශ්‍ය පියවර ඉදිරියේ දී තම ආයතනයෙන් ගන්නා බව ද හෙතෙම කීය.